घिमिरे पुनः कोषाध्यक्ष
नेपाल नेत्रहीन क्रिकेट संघका अध्यक्ष पवन घिमिरे विश्व नेत्रहीन क्रिकेट लिमिटेड (डब्लूबीसीएल) को कोषाध्यक्षमा निर्वाचित भएका छन् ।
काठमाडौँ — नेपाल नेत्रहीन क्रिकेट संघका अध्यक्ष पवन घिमिरे विश्व नेत्रहीन क्रिकेट लिमिटेड (डब्लूबीसीएल) को कोषाध्यक्षमा निर्वाचित भएका छन् ।डब्लूबीसीएलको शनिबार सम्पन्न साधारणसभा र निर्वाचन सत्रबाट घिमिरे दोस्रो कार्यकालका लागि कोषाध्यक्षमा निर्वाचित भएका हुन् ।भर्चुअलमा भएको साधारणसभा र निर्वाचनमा घिमिरेले दक्षिण अफ्रिकाका मनि मोथिलाललाई ६–३ भोटले पछि पारेका थिए । घिमिरेलाई भारत, पाकिस्तान, बंगलादेश, इंग्ल्यान्ड, वेस्ट इन्डिजको मत परेको थियो । मोथिलालले आफ्नोबाहेक अस्ट्रेलिया र न्युजिल्यान्डको मतमात्र पाएका थिए । घिमिरे सन् २०१८ मा नेपालमै भएको साधारणसभाबाट पहिलोपल्ट डब्लूबीसीएलको कोषाध्यक्ष नियुक्त भएका थिए । यसपालि साधारणसभाले पाकिस्तानका सैयद सुल्तान साहलाई निर्विरोध अध्यक्ष निर्वाचित गरेको छ । वेस्ट इन्डिजका भवानी प्रसाद प्रथम उपाध्यक्ष र भारतका रजनीश हेनरी द्वितीय उपाध्यक्ष तथा रेमोन मोक्सली महासचिवमा चयन भएका छन् ।